[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.7.2006

COM(2006) 423 τελικό

2006/0143 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τα αρτύματα τροφίμων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) Πλαισιο της προτασης |

110 | ( Αιτιολόγηση και στόχοι της πρότασης Στο πλαίσιο των προσπαθειών που καταβλήθηκαν για τη βελτίωση της κοινοτικής νομοθεσίας με βάση την αρχή «από το αγρόκτημα στο τραπέζι», η Επιτροπή ανακοίνωσε στη λευκή βίβλο της για την ασφάλεια των τροφίμων την πρόθεσή της να επικαιροποιήσει και να συμπληρώσει την ισχύουσα νομοθεσία για τα πρόσθετα και τα αρτύματα και να θεσπίσει ειδικές διατάξεις για τα ένζυμα. (Δράσεις 11 και 13 της λευκής βίβλου.) Η παρούσα πρόταση αποσκοπεί να εξασφαλίσει την ομαλή λειτουργία της εσωτερικής αγοράς εξασφαλίζοντας ταυτόχρονα ένα υψηλό επίπεδο προστασίας της ζωής και της υγείας του ανθρώπου σε ό,τι αφορά τα πρόσθετα, τα ένζυμα και τα αρτύματα τροφίμων. Για να επιτύχει το στόχο της, θα θεσπίσει μια ενιαία διαδικασία έγκρισης, κεντρική, αποτελεσματική, εξυπηρετική και διαφανή, που θα βασίζεται σε μια αξιολόγηση των κινδύνων, την οποία θα πραγματοποιεί η Ευρωπαϊκή Αρχή για την Ασφάλεια των Τροφίμων (στο εξής «η Αρχή»), και στη διαχείριση των κινδύνων στην οποία θα συμμετέχουν τόσο η Επιτροπή όσο και τα κράτη μέλη στο πλαίσιο μιας διαδικασίας κανονιστικής επιτροπής. Αναθέτει στην Επιτροπή το έργο της κατάρτισης, της τήρησης και της επικαιροποίησης ενός γενικού θετικού καταλόγου για κάθε κατηγορία των εν λόγω ουσιών, με βάση τις επιστημονικές αξιολογήσεις της Αρχής. Η καταχώριση μιας ουσίας σε έναν από τους καταλόγους αυτούς σημαίνει ότι η χρήση της έχει εγκριθεί γενικά για όλες τις επιχειρήσεις στην κοινοτική αγορά. |

120 | ( Γενικό πλαίσιο Με σκοπό να εκπληρώσει τους στόχους που όρισε στη λευκή βίβλο αλλά και για λόγους αποτελεσματικότητας σε θέματα ασφάλειας τροφίμων, προστασίας της υγείας του ανθρώπου και ελεύθερης κυκλοφορίας των εν λόγω προϊόντων, η Επιτροπή ανέπτυξε παράλληλα τρεις ακόμη προτάσεις κανονισμών που θέτουν ως προϋπόθεση, για την κυκλοφορία των εν λόγω ουσιών στην κοινοτική αγορά, την τήρηση εναρμονισμένων κριτηρίων και τη χορήγηση έγκρισης: 1. Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τα πρόσθετα τροφίμων. 2. Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τα ένζυμα τροφίμων. 3. Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τα αρτύματα και ορισμένα συστατικά τροφίμων με αρτυματικές ιδιότητες και χρησιμοποιούνται εντός και επί των τροφίμων. Το νέο κανονιστικό πλαίσιο που προτάθηκε για τις εν λόγω ουσίες πρέπει να συμπληρωθεί με την καθιέρωση μιας ενιαίας διαδικασίας έγκρισης, δεδομένου ότι η ύπαρξη διαφορετικών εθνικών διαδικασιών έγκρισης μπορεί να επιφέρει διαφορετικά αποτελέσματα και, επομένως, εμπόδια στην ελεύθερη κυκλοφορία των εν λόγω ουσιών και να στρεβλώσει τον ελεύθερο ανταγωνισμό. |

130 | ( Ισχύουσες διατάξεις στον τομέα που αφορά η πρόταση 1. Οδηγία 89/107/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών σχετικά με τα πρόσθετα που μπορούν να χρησιμοποιούνται στα τρόφιμα τα οποία προορίζονται για ανθρώπινη διατροφή. Η διαδικασία που καθιερώθηκε από την παραπάνω οδηγία μοιάζει με τη διαδικασία που θεσπίζει η παρούσα πρόταση ως προς το ότι προβλέπει την κατάρτιση θετικού καταλόγου προσθέτων εγκεκριμένων σε κοινοτικό επίπεδο. Διαφέρει από τη διαδικασία της παρούσας πρότασης ιδίως ως προς τις ακόλουθες πτυχές: Η υφιστάμενη διαδικασία είναι ξεπερασμένη στο βαθμό που δεν χρησιμοποιεί το νέο πλαίσιο αξιολόγησης κινδύνων σε θέματα ασφάλειας των τροφίμων που έχει διαμορφωθεί με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό των διαδικασιών σε θέματα ασφάλειας των τροφίμων. Η καταχώριση ενός προσθέτου στο θετικό κατάλογο προϋποθέτει την έκδοση οδηγίας με τη διαδικασία της συναπόφασης, σε αντίθεση με την έκδοση κανονισμού και με τη διαδικασία της επιτροπολογίας που προβλέπονται από την παρούσα πρόταση. 2. Κανονισμός (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου, της 28ης Οκτωβρίου 1996, σχετικά με τη θέσπιση κοινοτικής διαδικασίας για τις αρωματικές ουσίες που χρησιμοποιούνται ή προορίζονται να χρησιμοποιηθούν εντός ή επί των τροφίμων. Η διαδικασία που καθιερώθηκε από τον παραπάνω κανονισμό μοιάζει με τη διαδικασία που θεσπίζει η παρούσα πρόταση ως προς το ότι αναθέτει στην Επιτροπή το έργο της κατάρτισης θετικού καταλόγου αρτυματικών (αρωματικών) ουσιών, ο οποίος εγκρίνεται με τη διαδικασία της επιτροπολογίας. Διαφέρει από τη διαδικασία της παρούσας πρότασης σε αρκετά σημεία και ιδίως ως προς τις ακόλουθες πτυχές: Η υφιστάμενη διαδικασία είναι ξεπερασμένη στο βαθμό που δεν χρησιμοποιεί το νέο πλαίσιο αξιολόγησης κινδύνων σε θέματα ασφάλειας των τροφίμων που έχει διαμορφωθεί με τον κανονισμό (ΕΚ) αριθ. 178/2002. Πρόκειται για διαδικασία η οποία αφορά μόνο την κοινοποίηση από τα κράτη μέλη προς την Επιτροπή όλων των αρτυματικών ουσιών που, βάσει της οδηγίας 88/388/ΕΟΚ μπορούν να χρησιμοποιηθούν εντός ή επί των τροφίμων που κυκλοφορούν στο εμπόριο στην επικράτειά τους. Αντίθετα με την παρούσα πρόταση, δεν προβλέπει τη δυνατότητα για έναν ιδιωτικό φορέα να υποβάλει αίτηση έγκρισης. Συνίσταται στη δημιουργία ενός θετικού καταλόγου αρτυματικών ουσιών, χωρίς ωστόσο να προβλέπει την επικαιροποίηση του καταλόγου αυτού. Η υφιστάμενη διαδικασία στερείται σαφήνειας, όσον αφορά τις νέες ουσίες και τις προθεσμίες για τα διάφορα στάδια της διαδικασίας. |

140 | ( Συνοχή με τις υπόλοιπες πολιτικές και τους στόχους της Ένωσης Ο προτεινόμενος κανονισμός όχι μόνο εντάσσεται στο γενικό πλαίσιο της στρατηγικής της Λισαβόνας αλλά ανταποκρίνεται επίσης στους στόχους της Επιτροπής όσον αφορά την απλοποίηση και τη βελτίωση του ρυθμιστικού πλαισίου («Better Regulation»). |

2) Διαβουλευση με τα ενδιαφερομενα μερη και αναλυση αντικτυπου |

( Διαβουλεύσεις με τα ενδιαφερόμενα μέρη |

211 | Μέθοδοι διαβούλευσης, κύριοι τομείς-στόχοι και γενικά χαρακτηριστικά των συνομιλητών Οι μέθοδοι διαβούλευσης και οι οργανώσεις που συμμετείχαν αναφέρονται αναλυτικά στην αιτιολογική έκθεση κάθε πρότασης κανονισμού για τα πρόσθετα, τα ένζυμα και τα αρτύματα. |

212 | Σύνοψη των απαντήσεων και τρόπος με τον οποίον ελήφθησαν υπόψη Τα μέρη που συμμετείχαν στη διαβούλευση δέχθηκαν ευνοϊκά την ιδέα μιας ενιαίας διαδικασίας έγκρισης, απλουστευμένης, διαφανούς και εξυπηρετικής. Η συμμετοχή των κρατών μελών στη διαδικασία έγκρισης ως υποχρεωτικών ενδιάμεσων σταθμών μεταξύ του αιτούντος και της Επιτροπής επικρίθηκε από τα κράτη μέλη. Αυτή η «extra-step procedure» φαίνεται ότι θεωρείται μάλλον ως μια γραφειοκρατική περιπλοκή που καθυστερεί αδικαιολόγητα τη διαδικασία. Συνεπώς, η παρούσα πρόταση καταργεί το ρόλο του «γραμματοκιβωτίου» για τις εθνικές αρχές στο πλαίσιο της ενιαίας διαδικασίας. Ορισμένες ενώσεις καταναλωτών εξέφρασαν φόβους ότι η αντικατάσταση της συναπόφασης από τη διαδικασία της επιτροπολογίας για την έγκριση προσθέτων θα μειώσει τη διαφάνεια που υπάρχει σήμερα. Ωστόσο, η χρήση της επιτροπολογίας είναι επιθυμητή, επειδή καθιερώνει μια ενιαία διαδικασία και για τις τρεις ουσίες. Εξάλλου, η διαδικασία της συναπόφασης που εφαρμόζεται σήμερα στον τομέα των προσθέτων είναι μεμονωμένη περίπτωση στο σύνολο της νομοθεσίας για τα τρόφιμα, χωρίς μάλιστα να δικαιολογείται η χρήση της διαδικασίας αυτής από ένα υψηλότερο βαθμό επικινδυνότητας των προσθέτων. |

( Συγκέντρωση και αξιοποίηση εμπειρογνωμοσύνης |

229 | Δεν ήταν απαραίτητη η προσφυγή σε εξωτερικό εμπειρογνώμονα. |

230 | ( Ανάλυση αντικτύπου Η παρούσα πρόταση και οι εξεταζόμενες επιλογές δεν έχουν αντίκτυπο στο περιβάλλον. 1. Καμία δράση Οικονομικός αντίκτυπος Οι σημερινοί μηχανισμοί έγκρισης προσθέτων και αρτυμάτων είναι βραδείς και ξεπερασμένοι. Η έλλειψη σαφήνειας και τα νομοθετικά κενά δημιουργούν μια κατάσταση ανασφάλειας δικαίου που μπορεί να αναχαιτίσει τη βιομηχανική καινοτομία και τις νέες τεχνολογικές εξελίξεις. Κοινωνικός αντίκτυπος Οι αποκλίνουσες εθνικές προσεγγίσεις σχετικά με την αξιολόγηση του αβλαβούς χαρακτήρα των εν λόγω ουσιών μπορεί να έχουν ως αποτέλεσμα διαφορετικά επίπεδα προστασίας. Η κατάσταση αυτή μπορεί να δημιουργήσει σύγχυση στους καταναλωτές και να κλονίσει την εμπιστοσύνη τους στις δημόσιες αρχές, στην εσωτερική αγορά και στην επιστημονική βάση της νομοθεσίας για τα τρόφιμα. 2. Καμία νομοθετική δράση Το είδος της δράσης που θα πρέπει να αναληφθεί σε αυτό τον τομέα εξαρτάται και σχετίζεται με το είδος της δράσης που έχει αναληφθεί στους σχετικούς τομείς. Δεδομένου ότι η αρχή μιας γενικής έγκρισης των ουσιών σε κοινοτικό επίπεδο είναι αποδεκτή, χρειάζεται η ανάληψη νομοθετικής δράσης για να εξασφαλιστεί η θέσπιση μιας ενιαίας, αποτελεσματικής και ταχείας διαδικασίας. Οικονομικός αντίκτυπος Η λύση του συντονισμού (έκδοση ενδεχομένως κατευθυντήριων γραμμών προς τους ενδιαφερομένους σχετικά με τη διαδικασία που θα πρέπει να ακολουθήσουν ή έκδοση κοινοτικού κώδικα) δεν θα προσέφερε την απαραίτητη ασφάλεια δικαίου για τη βιομηχανία. Εξάλλου, θα βρισκόταν σε αντίφαση με τη νομοθετική προσέγγιση που εφαρμόστηκε για την έγκριση άλλων ουσιών τροφίμων. Η κατάσταση αυτή θα μπορούσε να έχει αρνητικό αντίκτυπο στο βαθμό που θα αποθάρρυνε, ενδεχομένως, τη βιομηχανική καινοτομία. Κοινωνικός αντίκτυπος Η ανασφάλεια δικαίου σε επίπεδο ακολουθητέας διαδικασίας θα μπορούσε να διακυβεύσει την αποτελεσματικότητα της επιστημονικής αξιολόγησης και το επίπεδο προστασίας της υγείας του ανθρώπου. Η κατάσταση αυτή θα μπορούσε να κλονίσει την εμπιστοσύνη των καταναλωτών. 3. Άρση της νομοθετικής ρύθμισης Οικονομικός αντίκτυπος Η άρση της νομοθετικής ρύθμισης θα είχε ως αποτέλεσμα την εφαρμογή διαφόρων εθνικών διαδικασιών έγκρισης που θα μπορούσαν να δημιουργήσουν πρόσθετο διοικητικό φόρτο για τις αρμόδιες αρχές των κρατών μελών. Εξάλλου, οι ενδιαφερόμενοι φορείς θα έπρεπε να υποβάλλουν τις αιτήσεις έγκρισης χωριστά για κάθε κράτος μέλος στο οποίο θα επιθυμούσαν να εμπορευθούν το προϊόν τους. Κοινωνικός αντίκτυπος Η συνύπαρξη διαφορετικών διαδικασιών αξιολόγησης του αβλαβούς χαρακτήρα των ουσιών θα κατέληγε σε διαφορετικά επίπεδα προστασίας, γεγονός που θα μπορούσε να δημιουργήσει σύγχυση στους καταναλωτές και να κλονίσει την εμπιστοσύνη τους. |

231 | Η Επιτροπή προέβη σε ανάλυση του αντίκτυπου, η οποία είχε εγγραφεί στο νομοθετικό πρόγραμμα και στο πρόγραμμα εργασίας της Επιτροπής, η δε σχετική έκθεση διατίθεται στη διεύθυνση http://ec.europa.eu/food/food/chemicalsafety/additives/index_en.htm. |

3) Νομικα στοιχεια της προτασης |

305 | ( Περίληψη των προτεινόμενων μέτρων Η παρούσα πρόταση προβλέπει μια ενιαία, αποτελεσματική, εξυπηρετική και διαφανή διαδικασία έγκρισης (με τη μορφή της επικαιροποίησης ενός καταλόγου ουσιών) των προσθέτων, των ενζύμων και των αρτυμάτων τροφίμων. Η κοινοτική έγκριση θα δίνεται κεντρικά και σε συνθήκες διαφάνειας, με βάση την επιστημονική γνώμη της Αρχής, στο βαθμό που θα πληρούνται τα κριτήρια έγκρισης τα οποία καθορίζονται από την κάθε τομεακή νομοθεσία για τα τρόφιμα. Θα έχει τη μορφή του κανονισμού ο οποίος θα εκδοθεί σύμφωνα με τους κανόνες της επιτροπολογίας. |

310 | ( Νομική βάση Το άρθρο 95 της συνθήκης ΕΚ. Η παρούσα πρόταση αποσκοπεί να βελτιώσει τους όρους λειτουργίας της εσωτερικής αγοράς, αφού τα εγκεκριμένα, βάσει της προτεινόμενης διαδικασίας, προϊόντα θα μπορούν να χρησιμοποιούνται σε όλη την Κοινότητα. Ο προτεινόμενος κανονισμός θα επιφέρει την εναρμόνιση των νομοθετικών διατάξεων των κρατών μελών σχετικά με τη χρήση των προσθέτων, των ενζύμων και των αρτυμάτων τροφίμων με τη μορφή ενός θετικού καταλόγου εγκεκριμένων ουσιών που θα πρέπει να καταρτίσει η Επιτροπή με βάση τον κανονισμό. |

320 | ( Αρχή της επικουρικότητας Εφόσον η πρόταση δεν αφορά τομέα που υπάγεται στην αποκλειστική αρμοδιότητα της Κοινότητας, εφαρμόζεται η αρχή της επικουρικότητας. |

Οι στόχοι της πρότασης δεν μπορούν να υλοποιηθούν επαρκώς με τη δράση των κρατών μελών για τους ακόλουθους λόγους: |

321 | Η παρούσα πρόταση αποσκοπεί να θεσπίσει μια κεντρική διαδικασία έγκρισης σε κοινοτικό επίπεδο. Οι εθνικοί νομοθέτες δεν θα μπορούσαν να παραγάγουν το ίδιο αποτέλεσμα ακόμη και αν εξέδιδαν ταυτοχρόνως εθνικές διατάξεις με το περιεχόμενο του προτεινόμενου κανονισμού. Η έκδοση ενός κοινοτικού μέτρου για τη διαδικασία έγκρισης συμπληρώνει τα άλλα τρία μέτρα εναρμόνισης που έχουν προταθεί σε αυτό τον τομέα. |

323 | Η λειτουργία διαδικασιών έγκρισης σε κάθε κράτος μέλος χωριστά θα επιβάρυνε σοβαρά τους μηχανισμούς έγκρισης και θα προσέθετε περιττό διοικητικό φόρτο στις αρμόδιες αρχές των κρατών μελών και στις επιχειρήσεις. |

Οι στόχοι της πρότασης μπορούν να επιτευχθούν καλύτερα σε κοινοτικό επίπεδο για τους ακόλουθους λόγους. |

324 | Η κοινοτική δράση είναι προσφορότερη για τη θέσπιση της διαδικασίας έγκρισης των συγκεκριμένων ουσιών σε σύγκριση με τη δράση των επιμέρους κρατών μελών στο βαθμό που θα μπορέσουν να επωφεληθούν όλοι οι φορείς που εμπορεύονται τα εν λόγω προϊόντα στην κοινοτική αγορά καθώς και οι καταναλωτές που θα έχουν το ίδιο επίπεδο προστασίας σε όλα τα κράτη μέλη. |

325 | Η κοινοτική δράση στον εν λόγω τομέα προσδίδει προστιθέμενη αξία στο επίπεδο της ασφάλειας δικαίου και της αποτελεσματικότητας για τις επιχειρήσεις του τομέα, της διοικητικής απλούστευσης, της λειτουργίας της εσωτερικής αγοράς και της προστασίας των καταναλωτών. |

327 | Η πρόταση αφορά αποκλειστικά τα εγγενή στοιχεία μιας κεντρικής διαδικασίας έγκρισης. |

Επομένως, η πρόταση συνάδει με την αρχή της επικουρικότητας. |

( Αρχή της αναλογικότητας Η πρόταση συνάδει με την αρχή της αναλογικότητας για τους ακόλουθους λόγους. |

331 | Το προτεινόμενο μέτρο είναι διαδικαστικού χαρακτήρα και απορρέει από την αρχή της εξασφάλισης έγκρισης πριν από την κυκλοφορία στην αγορά (αρχή της προέγκρισης) που έχει καθιερωθεί στους σχετικούς τομείς. Η λύση του «συντονισμού» θα επιβάρυνε σοβαρά τη διαδικασία της έγκρισης των εν λόγω ουσιών. Η προτεινόμενη πράξη υπερβαίνει τα όρια του κατάλληλου και αναγκαίου μέτρου για την επίτευξη του νόμιμου σκοπού που επιδιώκει η εν λόγω νομοθετική ρύθμιση: την ομαλή λειτουργία της εσωτερικής αγοράς και την προστασία της υγείας του ανθρώπου. |

332 | Οι διαδικασίες που θεσπίζονται από το προτεινόμενο μέτρο εξορθολογίζουν τον τρόπο διεκπεραίωσης των φακέλων που υποβλήθηκαν προς έγκριση και, κατά το μεγαλύτερο μέρος τους, αξιολογήθηκαν ήδη επιστημονικά από την Αρχή (με εξαίρεση τα ένζυμα) και διεκπεραιώθηκαν από την Επιτροπή. Αυτό έχει επομένως έναν αντίκτυπο στις διαδικασίες που εφαρμόζονται σήμερα από την Επιτροπή και από την Αρχή, ο οποίος ωστόσο είναι περιορισμένος. Από την άλλη πλευρά, το προτεινόμενο μέτρο θα μειώσει σημαντικά το διοικητικό φόρτο των κρατών μελών, τα οποία θα μπορέσουν να διαθέσουν τους πόρους τους κυρίως για την εφαρμογή της νομοθεσίας και για δραστηριότητες παρακολούθησης και ελέγχου. Οι νέοι κανόνες θα δώσουν τη δυνατότητα στις επιχειρήσεις να επωφεληθούν από μια σαφή, διαφανή, αποτελεσματική και ταχεία διαδικασία με την υποβολή μιας και μόνο αίτησης έγκρισης. Η κατάρτιση και η επικαιροποίηση ενός κοινοτικού καταλόγου εγκεκριμένων ουσιών αναμένεται να διευκολύνει επίσης την κυκλοφορία των σχετικών προϊόντων και να ενισχύσει το επίπεδο ενημέρωσης στον τομέα αυτό. |

( Επιλογή μέσου |

341 | Προτεινόμενο μέσο: κανονισμός. |

342 | Άλλα νομοθετικά μέσα δεν θα ήταν κατάλληλα για τους ακόλουθους λόγους. Το είδος του νομοθετικού μέτρου που προτείνεται εξαρτάται και συνδέεται με το είδος της ενέργειας που επιχειρείται στους σχετικούς τομείς. Μια άλλη λύση (οδηγία, κώδικας συμπεριφοράς, κατευθυντήριες γραμμές) θα επιβάρυνε σοβαρά τη διαδικασία έγκρισης των σχετικών ουσιών και δεν θα πρσέφερε την απαραίτητη ασφάλεια δικαίου. |

4) Δημοσιονομικες επιπτωσεις |

409 | Η πρόταση δεν έχει καμία επίπτωση για τον προϋπολογισμό της Κοινότητας. |

5) Συμπληρωματικες πληροφοριες |

510 | ( Απλούστευση |

511 | Η πρόταση απλουστεύει το νομοθετικό πλαίσιο, τις διοικητικές διαδικασίες που ισχύουν για τις δημόσιες αρχές (εθνικές ή ευρωπαϊκές) και τις διοικητικές διαδικασίες που ισχύουν για τα νομικά και φυσικά πρόσωπα. |

512 | Ένας και μόνο κανονισμός θα περιγράφει τη διαδικασία που θα πρέπει να εφαρμόζεται για την έγκριση προσθέτων, ενζύμων και αρτυμάτων. |

513 | Οι αρμόδιες αρχές των κρατών μελών θα μπορούν να παρακολουθούν όλα τα στάδια της διαδικασίας έγκρισης, χωρίς ωστόσο να επιβαρύνονται με περιττά διοικητικά καθήκοντα. |

514 | Οι ενδιαφερόμενοι φορείς θα επωφελούνται πλήρως από τα πλεονεκτήματα μιας κεντρικής, διαφανούς και χρονικά οριοθετημένης διαδικασίας. Η χορήγηση έγκρισης μέσω της έκδοσης ενός κανονισμού που θα επικαιροποιεί έναν κοινοτικό κατάλογο θα επιταχύνει σημαντικά τη διαδικασία έγκρισης. |

515 | Η πρόταση περιλαμβάνεται στο πρόγραμμα της Επιτροπής για την επικαιροποίηση και την απλοποίηση του κοινοτικού κεκτημένου, καθώς και στο πρόγραμμα εργασίας και το νομοθετικό πρόγραμμα της Επιτροπής, με στοιχεία αναφοράς 2005/SANCO/034. |

560 | ( Ευρωπαϊκός Οικονομικός Χώρος Το παρόν σχέδιο δράσης εντάσσεται σε πεδίο που καλύπτει η συμφωνία ΕΟΧ και χρειάζεται επομένως να επεκταθεί στον Ευρωπαϊκό Οικονομικό Χώρο. |

570 | ( Λεπτομερής επεξήγηση της πρότασης, ανά κεφάλαιο ή ανά άρθρο Κεφάλαιο Ι: Γενικές αρχές Θεσπίζεται ενιαία διαδικασία για την αξιολόγηση και την έγκριση των προσθέτων, των ενζύμων και των αρτυμάτων. Η διαδικασία αυτή έχει σχεδιαστεί έτσι ώστε να είναι απλή, ταχεία και αποτελεσματική τηρώντας ταυτόχρονα τις αρχές της χρηστής διοίκησης και της ασφάλειας δικαίου. Κεντρικός άξονας της διαδικασίας είναι η επικαιροποίηση ενός καταλόγου εγκεκριμένων ουσιών, βάσει κριτηρίων που καθορίζονται από τη νομοθεσία του κάθε τομέα· ο κατάλογος καταρτίζεται και τηρείται από την Επιτροπή. Κεφάλαιο ΙΙ: Ενιαία διαδικασία Σύμφωνα με την προτεινόμενη διαδικασία, οι αιτήσεις με αντικείμενο την επικαιροποίηση του καταλόγου πρέπει να απευθύνονται στην Επιτροπή, χωρίς να υποβάλλονται προηγουμένως σε εθνική αρχή. Η Επιτροπή διαβιβάζει το φάκελο της αίτησης στην Αρχή και στα κράτη μέλη και ζητεί τη γνώμη της Αρχής η οποία οφείλει να γνωμοδοτήσει εντός εξαμήνου. Για να εξασφαλίσει το δεσμευτικό αποτέλεσμα των μέτρων επικαιροποίησης, η πρόταση προβλέπει το νομικό τύπο του κανονισμού για την έκδοσή τους και σύμφωνα με τη διαδικασία της επιτροπολογίας. Κατά την επικαιροποίηση του καταλόγου στο πλαίσιο της παρούσας πρότασης κανονισμού, συνεκτιμώνται και οι υπόλοιποι εύλογοι και συναφείς προς το θέμα παράγοντες. Έτσι, όταν ξεκινά η διαδικασία λήψης της απόφασης, η Επιτροπή μπορεί να προτείνει, ως διαχειριστής του κινδύνου, ένα μέτρο το οποίο αποκλίνει από τα αποτελέσματα της αξιολόγησης των κινδύνων που έγινε υπό την ευθύνη της Αρχής. Ενδεχομένως, η Επιτροπή θα πρέπει να αναφέρει τους λόγους της απόκλισης. Αυτό συνάδει με τις γενικές αρχές για την ανάλυση του κινδύνου του Κώδικα Τροφίμων (Codex Alimentarius). Κεφάλαιο ΙΙΙ: Διάφορες διατάξεις Προκειμένου να ληφθούν υπόψη οι ιδιομορφίες της νομοθεσίας για τα τρόφιμα του κάθε τομέα, η παρούσα πρόταση εξουσιοδοτεί την Επιτροπή να αποφασίζει, αφού διαβουλευθεί με την Αρχή, σχετικά με τις διάφορες λεπτομέρειες της διαδικασίας και προβλέπει ορισμένη ευελιξία σε περιπτώσεις σύνθετων και ευαίσθητων υποθέσεων. Όλα τα μη εμπιστευτικά δεδομένα θα πρέπει να τίθενται στη διάθεση του κοινού. Εάν τα κράτη μέλη ή η Επιτροπή κρίνουν ότι μια ουσία, εγκεκριμένη βάσει της παρούσας πρότασης, παρουσιάζει σοβαρούς κινδύνους για την υγεία του ανθρώπου, την υγεία των ζώων ή για το περιβάλλον, προβλέπεται υποχρεωτικώς η έκδοση έκτακτων μέτρων. |

F-11958 |

2006/0143 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τα αρτύματα τροφίμων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

Αποφασίζοντας με τη διαδικασία του άρθρου 251 της Συνθήκης,

Εκτιμώντας τα ακόλουθα:

(1) Η ελεύθερη κυκλοφορία ασφαλών και υγιεινών τροφίμων είναι θεμελιώδης πτυχή της εσωτερικής αγοράς και συμβάλλει σημαντικά στην υγεία και την ευημερία των πολιτών και διασφαλίζει τα κοινωνικά και οικονομικά τους συμφέροντα.

(2) Πρέπει να εξασφαλίζεται υψηλό επίπεδο προστασίας της ανθρώπινης ζωής και υγείας κατά την άσκηση των κοινοτικών πολιτικών.

(3) Για να προστατευθεί η υγεία του ανθρώπου, η χρήση προσθέτων, ενζύμων και αρτυμάτων στη διατροφή του ανθρώπου πρέπει να υποβάλλεται σε αξιολόγηση της ασφάλειάς τους προτού κυκλοφορήσουν στην αγορά της Κοινότητας.

(4) Ο κανονισμός (ΕΚ) αριθ. XXX/2006 του Ευρωπαϊκού Κοινοβουλίου και του Συμβουλίου της … σχετικά με τα πρόσθετα τροφίμων[3], ο κανονισμός (ΕΚ) αριθ. ΥΥΥ/2006 του Ευρωπαϊκού Κοινοβουλίου και του Συμβουλίου της … σχετικά με τα ένζυμα τροφίμων[4] και ο κανονισμός (ΕΚ) αριθ. ΖΖΖ/2006 του Ευρωπαϊκού Κοινοβουλίου και του Συμβουλίου της … σχετικά με τα αρτύματα και ορισμένα συστατικά τροφίμων με αρτυματικές ιδιότητες[5] θεσπίζουν εναρμονισμένα κριτήρια και απαιτήσεις όσον αφορά την αξιολόγηση και την έγκριση αυτών των ουσιών.

(5) Προβλέπεται ιδίως ότι τα πρόσθετα, τα ένζυμα και τα αρτύματα τροφίμων, στο βαθμό που πρέπει να υποβληθούν σε αξιολόγηση της ασφάλειάς τους σύμφωνα με τον κανονισμό (EΚ) αριθ. ZZZ/2006, δεν πρέπει να κυκλοφορήσουν στην αγορά ούτε να χρησιμοποιηθούν στην ανθρώπινη διατροφή, σύμφωνα με τις προϋποθέσεις που ορίζει η νομοθεσία για τα τρόφιμα του κάθε τομέα, παρά μόνον εφόσον έχουν περιληφθεί στον κοινοτικό κατάλογο.

(6) Σε αυτό το πλαίσιο φαίνεται σκόπιμη η θέσπιση μιας ενιαίας κοινοτικής διαδικασίας αξιολόγησης και έγκρισης αυτών των τριών κατηγοριών ουσιών, η οποία να είναι αποτελεσματική, χρονικά οριοθετημένη και διαφανής ώστε να συμβάλει στην ελεύθερη κυκλοφορία τους στην κοινοτική αγορά.

(7) Η ενιαία αυτή διαδικασία πρέπει να θεμελιώνεται στις αρχές της χρηστής διοίκησης και της ασφάλειας δικαίου και πρέπει να εφαρμόζεται τηρώντας αυτές τις αρχές.

(8) Ο παρών κανονισμός συμπληρώνει επομένως το κανονιστικό πλαίσιο έγκρισης ουσιών με τον καθορισμό των διάφορων σταδίων της διαδικασίας και των σχετικών προθεσμιών τους, του ρόλου των εμπλεκομένων παραγόντων και των εφαρμοστέων αρχών. Ωστόσο, για ορισμένες πτυχές της διαδικασίας είναι απαραίτητο να ληφθούν υπόψη οι ιδιομορφίες της κάθε τομεακής νομοθεσίας για τα τρόφιμα.

(9) Σύμφωνα με το πλαίσιο αξιολόγησης της επικινδυνότητας στον τομέα της ασφάλειας των τροφίμων που έχει διαμορφωθεί με τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό των διαδικασιών σε θέματα ασφάλειας των τροφίμων[6], η κυκλοφορία οποιασδήποτε ουσίας στην αγορά εγκρίνεται μόνον αφού αξιολογηθεί επιστημονικά, στο ανώτατο δυνατό επίπεδο, η επικινδυνότητα που παρουσιάζει για την ανθρώπινη υγεία. Η αξιολόγηση αυτή, που πρέπει να διενεργείται υπό την ευθύνη της Ευρωπαϊκής Αρχής για την Ασφάλεια των Τροφίμων (στο εξής «η Αρχή») πρέπει να συνοδεύεται από απόφαση σχετικά με τη διαχείριση των κινδύνων που λαμβάνει η Επιτροπή με τη διαδικασία της κανονιστικής επιτροπής η οποία εξασφαλίζει τη στενή συνεργασία μεταξύ της Επιτροπής και των κρατών μελών.

(10) Είναι δεκτό ότι μόνη της η επιστημονική αξιολόγηση των κινδύνων δεν μπορεί, ενίοτε, να παρέχει όλες τις πληροφορίες πάνω στις οποίες θα πρέπει να βασιστεί μια απόφαση διαχείρισης των κινδύνων και ότι θα πρέπει να λαμβάνονται υπόψη και άλλοι εύλογοι και συναφείς προς το υπό εξέταση αντικείμενο παράγοντες.

(11) Για την ενημέρωση των υπευθύνων των σχετικών τομέων και του κοινού σχετικά με τις ισχύουσες εγκρίσεις, θα πρέπει να περιλαμβάνονται οι εγκεκριμένες ουσίες σε έναν κοινοτικό κατάλογο τον οποίο καταρτίζει, τηρεί και δημοσιεύει η Επιτροπή.

(12) Το δίκτυο που συνδέει την Αρχή με τους οργανισμούς των κρατών μελών που δραστηριοποιούνται στους τομείς της αποστολής της αποτελεί μια από τις βασικές αρχές λειτουργίας της Αρχής. Για να διαμορφώσει τη γνώμη της, η Αρχή μπορεί να χρησιμοποιήσει το δίκτυο που έχει στη διάθεσή της σύμφωνα με το άρθρο 36 του κανονισμού (ΕΚ) αριθ. 178/2002 και με τον κανονισμό (ΕΚ) αριθ. 2230/2004 της Επιτροπής της 23ης Δεκεμβρίου 2004 για τους όρους εφαρμογής του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου όσον αφορά το δίκτυο των οργανισμών που ασκούν δραστηριότητες σε τομείς συναφείς με εκείνους της αποστολής της Ευρωπαϊκής Αρχής για την Ασφάλεια των Τροφίμων[7].

(13) Η ενιαία διαδικασία έγκρισης των ουσιών πρέπει να ανταποκρίνεται στις απαιτήσεις διαφάνειας και ενημέρωσης του κοινού εξασφαλίζοντας ταυτόχρονα το δικαίωμα του αιτούντος να διατηρεί εμπιστευτικές ορισμένες πληροφορίες.

(14) Δυνάμει του άρθρου 41 του κανονισμού (ΕΚ) αριθ. 178/2002, για τα έγγραφα που διατηρεί η Αρχή στην κατοχή της, ισχύουν οι αρχές του κανονισμού (EΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής[8].

(15) Τα άρθρα 53 και 54 του κανονισμού (ΕΚ) αριθ. 178/2002 θεσπίζουν διαδικασίες για τη λήψη μέτρων έκτακτης ανάγκης για τα τρόφιμα που προέρχονται από την Κοινότητα ή εισάγονται από τρίτη χώρα. Σύμφωνα με αυτά τα άρθρα, η Επιτροπή μπορεί να λαμβάνει τα μέτρα αυτά σε καταστάσεις όπου τα τρόφιμα είναι πιθανό να θέσουν σε σοβαρό κίνδυνο την ανθρώπινη υγεία, την υγεία των ζώων ή το περιβάλλον και ο κίνδυνος αυτός δεν μπορεί να περιοριστεί ικανοποιητικά με τα μέτρα που λαμβάνουν το ή τα οικεία κράτη μέλη.

(16) Για λόγους αποτελεσματικότητας και νομοθετικής απλούστευσης, θα πρέπει να εξεταστεί μεσοπρόθεσμα η σκοπιμότητα διεύρυνσης του πεδίου εφαρμογής της ενιαίας διαδικασίας ώστε να συμπεριλάβει και άλλες κανονιστικές ρυθμίσεις που ισχύουν στον τομέα των τροφίμων.

(17) Δεδομένου ότι οι στόχοι του παρόντος κανονισμού δεν είναι δυνατόν να υλοποιηθούν κατά ικανοποιητικό τρόπο από τα κράτη μέλη, λόγω των διαφορών που υπάρχουν μεταξύ των εθνικών νομοθεσιών και διατάξεων και, κατά συνέπεια, είναι δυνατόν να υλοποιηθούν καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας που κατοχυρώνεται από το άρθρο 5 της Συνθήκης. Σύμφωνα με την αρχή της αναλογικότητας, όπως προβλέπεται στο εν λόγω άρθρο, ο παρών κανονισμός δεν υπερβαίνει τα αναγκαία για την επίτευξη των στόχων του.

(18) Τα αναγκαία μέτρα για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[9].

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I ΓΕΝΙΚΕΣ ΑΡΧΕΣ

Άρθρο 1Αντικείμενο και πεδίο εφαρμογής

1. Ο παρών κανονισμός θεσπίζει μια ενιαία διαδικασία αξιολόγησης και έγκρισης (στο εξής η «ενιαία διαδικασία») των προσθέτων τροφίμων, των ενζύμων τροφίμων, των αρτυμάτων τροφίμων και των ουσιών με αρτυματικές ιδιότητες που χρησιμοποιούνται ή προορίζονται να χρησιμοποιηθούν επί ή εντός των τροφίμων (στο εξής «ουσίες»), η οποία συμβάλλει στην ελεύθερη κυκλοφορία των ουσιών αυτών στην Κοινότητα.

2. Η ενιαία διαδικασία καθορίζει τους διαδικαστικούς όρους που διέπουν την επικαιροποίηση των καταλόγων ουσιών των οποίων έχει εγκριθεί η κυκλοφορία στην αγορά της Κοινότητας βάσει των κανονισμών (ΕΚ) αριθ. XXX/2006, (ΕΚ) αριθ. YYY/2006 και (ΕΚ) αριθ. ZZZ/2006 (στο εξής «τομεακές νομοθεσίες για τα τρόφιμα»).

3. Τα κριτήρια με βάση τα οποία οι ουσίες μπορούν να περιληφθούν στον κοινοτικό κατάλογο που προβλέπεται στο άρθρο 2, το περιεχόμενο του κανονισμού που αναφέρεται στο άρθρο 7 και, ενδεχομένως, οι μεταβατικές διατάξεις σχετικά με τις τρέχουσες διαδικασίες καθορίζονται από την κάθε τομεακή νομοθεσία για τα τρόφιμα.

Άρθρο 2Κοινοτικός κατάλογος ουσιών

1. Στο πλαίσιο της κάθε τομεακής νομοθεσίας για τα τρόφιμα, οι ουσίες των οποίων έχει εγκριθεί η κυκλοφορία στην αγορά της Κοινότητας περιλαμβάνονται σε έναν κατάλογο του οποίου το περιεχόμενο καθορίζεται από την εν λόγω νομοθεσία (στο εξής «κοινοτικός κατάλογος»). Ο κοινοτικός κατάλογος επικαιροποιείται από την Επιτροπή. Δημοσιεύεται στην Επίσημη Εφημερίδα της Ευρωπαϊκής Ένωσης .

2. Ως επικαιροποίηση του κοινοτικού καταλόγου νοείται:

α) η προσθήκη μιας ουσίας στον κοινοτικό κατάλογο·

β) η αφαίρεση μιας ουσίας από τον κοινοτικό κατάλογο·

γ) η προσθήκη ή η τροποποίηση των προϋποθέσεων, των προδιαγραφών ή των περιορισμών που αφορούν την εμφάνιση μιας ουσίας στον κοινοτικό κατάλογο.

ΚΕΦΑΛΑΙΟ IIΕΝΙΑΙΑ ΔΙΑΔΙΚΑΣΙΑ

Άρθρο 3Κύρια στάδια της ενιαίας διαδικασίας

1. Η ενιαία διαδικασία που οδηγεί στην επικαιροποίηση του κοινοτικού καταλόγου είναι δυνατόν να κινηθεί είτε με πρωτοβουλία της Επιτροπής είτε ύστερα από υποβολή αίτησης. Η αίτηση αυτή μπορεί να υποβληθεί από ένα κράτος μέλος ή από κάποιον ενδιαφερόμενο, ο οποίος μπορεί να εκπροσωπεί πολλούς ενδιαφερόμενους, σύμφωνα με τους όρους εφαρμογής του άρθρου 9 παράγραφος 1 στοιχείο α) (στο εξής «ο αιτών»).

2. Η Επιτροπή ζητεί προηγουμένως τη γνώμη της Ευρωπαϊκής Αρχής για την Ασφάλεια των Τροφίμων (στο εξής «η Αρχή») σύμφωνα με το άρθρο 5.

Ωστόσο, για τις επικαιροποιήσεις που προβλέπονται στο άρθρο 2 παράγραφος 2 στοιχεία β) και γ) η Επιτροπή δεν ζητεί τη γνώμη της Αρχής παρά μόνο εάν οι επικαιροποιήσεις αυτές ενδέχεται να έχουν επίδραση στη δημόσια υγεία.

3. Η ενιαία διαδικασία ολοκληρώνεται με την έγκριση από την Επιτροπή ενός κανονισμού με σκοπό την επικαιροποίηση σύμφωνα με το άρθρο 7.

4. Κατά παρέκκλιση της παραγράφου 3, η Επιτροπή μπορεί να θέσει τέλος στην ενιαία διαδικασία και να απορρίψει την προβλεπόμενη επικαιροποίηση, σε οποιοδήποτε στάδιο της διαδικασίας, εάν κρίνει ότι η επικαιροποίηση αυτή δεν είναι αιτιολογημένη. Λαμβάνει υπόψη, κατά περίπτωση, τη γνώμη της Αρχής, όλες τις σχετικές διατάξεις της κοινοτικής νομοθεσίας και όλους τους υπόλοιπους εύλογους και συναφείς προς το θέμα παράγοντες.

Στην περίπτωση αυτή, η Επιτροπή ενημερώνει, εάν χρειάζεται, απευθείας τον αιτούντα αναφέροντας στην επιστολή της τους λόγους για τους οποίους κρίνει ότι η επικαιροποίηση δεν είναι αιτιολογημένη.

Άρθρο 4Εκκίνηση της διαδικασίας

1. Μόλις λάβει αίτηση για επικαιροποίηση του κοινοτικού καταλόγου η Επιτροπή:

α) γνωστοποιεί εγγράφως στον αιτούντα ότι έλαβε την αίτησή του, εντός δεκατεσσάρων εργάσιμων ημερών από την ημερομηνία παραλαβής της.

β) ενδεχομένως, ανακοινώνει την αίτηση στην Αρχή και ζητεί τη γνωμοδότησή της.

Η Επιτροπή γνωστοποιεί την αίτηση στα κράτη μέλη.

2. Εφόσον η διαδικασία ξεκινήσει με δική της πρωτοβουλία, η Επιτροπή ενημερώνει σχετικά τα κράτη μέλη και, ενδεχομένως, ζητεί τη γνώμη της Αρχής.

Άρθρο 5Γνώμη της Αρχής

1. Η Αρχή γνωμοδοτεί εντός έξι μηνών από την παραλαβή έγκυρης αίτησης.

2. Η Αρχή διαβιβάζει τη γνώμη της στην Επιτροπή και στα κράτη μέλη και, ενδεχομένως, στον αιτούντα.

Άρθρο 6Συμπληρωματικές πληροφορίες σχετικά με την αξιολόγηση των κινδύνων

1. Σε περιπτώσεις δεόντως αιτιολογημένες όπου η Αρχή ζητά συμπληρωματικές πληροροφορίες από τον αιτούντα, η προθεσμία που προβλέπεται στο άρθρο 5 παράγραφος 1 είναι δυνατόν να παραταθεί. Η Αρχή καθορίζει, ύστερα από συνεννόηση με τον αιτούντα, μια προθεσμία εντός της οποίας είναι δυνατόν να παρασχεθούν οι πληροφορίες αυτές και ενημερώνει την Επιτροπή σχετικά με την αναγκαία συμπληρωματική προθεσμία. Εάν η Επιτροπή δεν προβάλλει αντίρρηση εντός οκτώ εργάσιμων ημερών ύστερα από την ενημέρωση από την Αρχή, η προθεσμία που προβλέπεται στο άρθρο 5 παράγραφος 1 παρατείνεται αυτόματα έως τη συμπληρωματική προθεσμία.

2. Εάν οι συμπληρωματικές πληροφορίες δεν διαβιβαστούν εντός της συμπληρωματικής προθεσμίας που αναφέρεται στην παράγραφο 1, η Αρχή ολοκληρώνει τη γνωμοδότησή της με βάση τις πληροφορίες που της έχουν ήδη διαβιβαστεί.

3. Εάν ο αιτών υποβάλλει συμπληρωματικές πληροφορίες με δική του πρωτοβουλία, τις διαβιβάζει τόσο στην Αρχή όσο και στην Επιτροπή. Στην περίπτωση αυτή, η Αρχή γνωμοδοτεί εντός της αρχικής προθεσμίας.

4. Η Αρχή καθιστά τις συμπληρωματικές πληροφορίες προσβάσιμες στα κράτη μέλη.

Άρθρο 7 Επικαιροποίηση του κοινοτικού καταλόγου

Εντός εννέα μηνών από την παραλαβή της γνώμης της Αρχής, η Επιτροπή υποβάλλει στην επιτροπή του άρθρου 14 παράγραφος 1 σχέδιο κανονισμού για την επικαιροποίηση του κοινοτικού καταλόγου, λαμβάνοντας υπόψη τη γνώμη της Αρχής, τις τυχόν συναφείς διατάξεις της κοινοτικής νομοθεσίας και άλλους εύλογους και συναφείς προς το υπό εξέταση ζήτημα παράγοντες.

Εάν το σχέδιο κανονισμού δεν είναι σύμφωνο με τη γνώμη της Αρχής, η Επιτροπή παρέχει εξηγήσεις για τους λόγους των διαφορών.

Το σχέδιο εγκρίνεται σύμφωνα με τη διαδικασία του άρθρου 14 παράγραφος 2.

Άρθρο 8Συμπληρωματικές πληροφορίες σχετικά με τη διαχείριση των κινδύνων

1. Εάν η Επιτροπή ζητήσει από τον αιτούντα συμπληρωματικές πληροφορίες σχετικά με τα θέματα διαχείρισης των κινδύνων, καθορίζει σε συνεννόηση με τον αιτούντα μια προθεσμία εντός της οποίας θα της διαβιβαστούν οι πληροφορίες αυτές. Στην περίπτωση αυτή, η προθεσμία που προβλέπεται στο άρθρο 7 είναι δυνατόν να παραταθεί ανάλογα.

2. Εάν οι συμπληρωματικές πληροφορίες δεν διαβιβαστούν εντός της συμπληρωματικής προθεσμίας που αναφέρεται στην παράγραφο 1, η Επιτροπή δρα με βάση τις πληροφορίες που της έχουν ήδη διαβιβαστεί.

ΚΕΦΑΛΑIΟ IIIΔΙΑΦΟΡΕΣ ΔΙΑΤΑΞΕΙΣ

Άρθρο 9Όροι εφαρμογής

1. Σύμφωνα με τη διαδικασία που προβλέπεται στο άρθρο 14 παράγραφος 2, εντός προθεσμίας είκοσι τεσσάρων μηνών κατ’ ανώτατο όριο από την έγκριση κάθε τομεακής νομοθεσίας για τα τρόφιμα εγκρίνονται οι όροι εφαρμογής του παρόντος κανονισμού ιδίως σχετικά με:

α) το περιεχόμενο, την προετοιμασία και την υποβολή της αίτησης που αναφέρεται στο άρθρο 4 παράγραφος 1·

β) τους όρους ελέγχου της εγκυρότητας της αίτησης·

γ) το είδος των πληροφοριών που πρέπει να εμφανίζονται στη γνώμη της Αρχής που αναφέρεται στο άρθρο 5.

2. Για την έγκριση των όρων εφαρμογής που αναφέρονται στην παράγραφο 1 στοιχείο α) η Επιτροπή διαβουλεύεται με την Αρχή η οποία της υποβάλλει, εντός προθεσμίας έξι μηνών από την ημερομηνία έναρξης ισχύος του παρόντος κανονισμού, πρόταση σχετικά με τα απαραίτητα στοιχεία για την αξιολόγηση των κινδύνων των συγκεκριμένων ουσιών.

Άρθρο 10Παράταση των προθεσμιών

Οι προθεσμίες που αναφέρονται στο άρθρο 5 παράγραφος 1 και στο άρθρο 7 είναι δυνατόν να παραταθούν από την Επιτροπή είτε με δική της πρωτοβουλία είτε, κατά περίπτωση, κατόπιν αιτήματος της Αρχής, εφόσον αιτιολογείται από το χαρακτήρα του φακέλου, με την επιφύλαξη του άρθρου 6 παράγραφος 1 και του άρθρου 8 παράγραφος 1. Στη συνέχεια, ανάλογα με την περίπτωση, η Επιτροπή ενημερώνει τον αιτούντα για την παράταση αυτή καθώς και για τους λόγους που την αιτιολογούν.

Άρθρο 11Διαφάνεια

Η Αρχή εξασφαλίζει τη διαφάνεια των δραστηριοτήτων της σύμφωνα με το άρθρο 38 του κανονισμού (ΕΚ) αριθ. 178/2002. Δημοσιοποιεί χωρίς καθυστέρηση τις γνωμοδοτήσεις της. Επίσης, δημοσιοποιεί τις αιτήσεις γνωμοδότησης, καθώς και την παράταση της προθεσμίας που αναφέρεται στο άρθρο 6 παράγραφος 1.

Άρθρο 12Εμπιστευτικότητα

1. Από τις πληροφορίες που διαβιβάζει ο αιτών μπορούν να αντιμετωπιστούν ως εμπιστευτικές εκείνες οι οποίες θα μπορούσαν να βλάψουν σε σημαντικό βαθμό την ανταγωνιστική του θέση σε περίπτωση αποκάλυψής τους.

Ωστόσο, σε καμία περίπτωση δεν θεωρούνται εμπιστευτικές οι ακόλουθες πληροφορίες:

α) το ονοματεπώνυμο και η διεύθυνση του αιτούντα και η ονομασία της ουσίας·

β) η σαφής περιγραφή της ουσίας και οι όροι χρήσης της εντός ή επί συγκεκριμένων τροφίμων ή κατηγοριών τροφίμων·

γ) οι πληροφορίες που συνδέονται με την αξιολόγηση της ασφάλειας των ουσιών·

δ) ενδεχομένως, η μέθοδος ή οι μέθοδοι ανάλυσης.

2. Για την εφαρμογή της παραγράφου 1 ο αιτών υποδεικνύει ποιες από τις πληροφορίες που διαβιβάζει επιθυμεί να αντιμετωπιστούν ως εμπιστευτικές. Στις περιπτώσεις αυτές πρέπει να παρέχεται επαληθεύσιμη αιτιολογία.

3. Η Επιτροπή προσδιορίζει ποιες πληροφορίες μπορούν να παραμείνουν εμπιστευτικές και ενημερώνει τον αιτούντα.

4. Αφού ενημερωθεί για τη θέση της Επιτροπής ο αιτών έχει στη διάθεσή του μια προθεσμία τριών εβδομάδων για να αποσύρει την αίτησή του προκειμένου να διατηρηθεί η εμπιστευτικότητα των πληροφοριών που έχει διαβιβάσει. Έως τη λήξη της προθεσμίας αυτής η εμπιστευτικότητα διατηρείται.

5. Η Επιτροπή, η Αρχή και τα κράτη μέλη λαμβάνουν τα απαραίτητα μέτρα για να εξασφαλίζουν τη δέουσα εμπιστευτικότητα των πληροφοριών που έχουν λάβει σύμφωνα με τον παρόντα κανονισμό, πλην των πληροφοριών που πρέπει να δημοσιοποιούνται εάν οι περιστάσεις το απαιτούν προκειμένου να προστατευτεί η υγεία του ανθρώπου και των ζώων ή το περιβάλλον.

6. Εάν ο αιτών αποσύρει ή έχει αποσύρει την αίτησή του, η Αρχή, η Επιτροπή και τα κράτη μέλη σέβονται τον εμπιστευτικό χαρακτήρα των εμπορικών και βιομηχανικών πληροφοριών, συμπεριλαμβανομένων των πληροφοριών που αφορούν την έρευνα και την ανάπτυξη, καθώς και των πληροφοριών εκείνων για τον εμπιστευτικό χαρακτήρα των οποίων υπάρχουν διαφωνίες μεταξύ της Επιτροπής και του αιτούντος.

7. Η εφαρμογή των παραγράφων 1 έως 6 δεν αφορά την κυκλοφορία των πληροφοριών μεταξύ της Επιτροπής, των κρατών μελών και της Αρχής.

Άρθρο 13Καταστάσεις έκτακτης ανάγκης

Εάν παρουσιαστεί κατάσταση έκτακτης ανάγκης σχετικά με κάποια ουσία από αυτές που περιλαμβάνονται στον κοινοτικό κατάλογο, ιδίως σε σχέση με τη γνώμη της Αρχής, αποφασίζονται μέτρα σύμφωνα με τις διαδικασίες που αναφέρονται στα άρθρα 53 και 54 του κανονισμού (ΕΚ) αριθ. 178/2002.

Άρθρο 14Επιτροπή

1. Η Επιτροπή επικουρείται από τη μόνιμη επιτροπή για την τροφική αλυσίδα και την υγεία των ζώων, η οποία έχει συσταθεί με το άρθρο 58 του κανονισμού (ΕΚ) αριθ. 178/2002.

2. Στις περιπτώσεις που γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 της απόφασης αυτής.

Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της.

Άρθρο 15Αρμόδιες αρχές των κρατών μελών

Το αργότερο εντός έξι μηνών από την έναρξη ισχύος του παρόντος κανονισμού τα κράτη μέλη διαβιβάζουν στην Επιτροπή και στην Αρχή, μέσα στο πλαίσιο κάθε τομεακής νομοθεσίας για τα τρόφιμα, την ονομασία και τη διεύθυνση, καθώς και ένα σημείο επαφής, της αρμόδιας για τους σκοπούς της ενιαίας διαδικασίας εθνικής αρχής.

ΚΕΦΑΛΑIΟ IVΤΕΛΙΚΗ ΔΙΑΤΑΞΗ

Άρθρο 16Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται, για κάθε τομεακή νομοθεσία για τα τρόφιμα, την ημερομηνία εφαρμογής των μέτρων που αναφέρονται στο άρθρο 9 παράγραφος 1.

Το άρθρο 9 εφαρμόζεται από την ημερομηνία έναρξης ισχύος του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος[pic][pic][pic][pic][pic][pic]

[1] ΕΕ αριθ. C […] της […], σ. […].

[2] ΕΕ αριθ. C […] της […], σ. […].

[3] ΕΕ L […] της […], σ. […].

[4] ΕΕ L […] της […], σ. […].

[5] ΕΕ L […] της […], σ. […].

[6] ΕΕ L 31 της 1.2.2002, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1642/2003 (ΕΕ L 245 της 29.9.2003, σ. 4).

[7] ΕΕ L 379 της 24.12.2004, σ. 64.

[8] ΕΕ L 145 της 31.5.2001, σ. 43.

[9] ΕΕ L 184 της 17.7.1999, σ. 23.